CELEX: 32018D0393
Language: mt
Date: 2018-03-12 00:00:00
Title: Deċiżjoni tal-Kummissjoni (UE) 2018/393 tat-12 ta' Marzu 2018 li tapprova, f'isem l-Unjoni Ewropea, l-emendi tal-protokoll bejn l-Unjoni Ewropea u r-Renju tal-Marokk li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Assoċjazzjoni fis-settur tas-sajd bejn l-Unjoni Ewropea u r-Renju tal-Marokk

13.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 69/60
            
         DEĊIŻJONI TAL-KUMMISSJONI (UE) 2018/393
   tat-12 ta' Marzu 2018
   li tapprova, f'isem l-Unjoni Ewropea, l-emendi tal-protokoll bejn l-Unjoni Ewropea u r-Renju tal-Marokk li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Assoċjazzjoni fis-settur tas-sajd bejn l-Unjoni Ewropea u r-Renju tal-Marokk
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni tal-Kunsill 2013/785/UE tas-16 ta' Diċembru 2013 dwar il-konklużjoni, f'isem l-Unjoni Ewropea, tal-protokoll bejn l-Unjoni Ewropea u r-Renju tal-Marokk li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Assoċjazzjoni fis-settur tas-sajd bejn l-Unjoni Ewropea u r-Renju tal-Marokk (1), u b'mod partikolari l-Artikolu 3 tiegħu,
   Billi:
   
               (1)
            
            
               L-Artikolu 10 tal-Ftehim ta' Assoċjazzjoni fis-settur tas-sajd bejn il-Komunità Ewropea u r-Renju tal-Marokk (2), minn hawn 'il quddiem “il-Ftehim”, approvat permezz tar-Regolament (KE) Nru 764/2006 tal-Kunsill (3), jistabbilixxi kumitat konġunt responsabbli mill-monitoraġġ tal-applikazzjoni tal-ftehim imsemmi, u b'mod partikolari s-superviżjoni tal-implimentazzjoni, l-interpretazzjoni u l-funzjonament tajjeb tiegħu, kif ukoll jivvaluta mill-ġdid, skont il-bżonn, il-livell ta' opportunitajiet ta' sajd.
            
         
               (2)
            
            
               L-Artikolu 5 tal-protokoll bejn l-Unjoni Ewropea u r-Renju tal-Marokk li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta' Sħubija fis-settur tas-sajd bejn l-Unjoni Ewropea u r-Renju tal-Marokk (4), minn hawn 'il quddiem “il-protokoll”, approvat permezz tad-Deċiżjoni 2013/785/UE, jawtorizza lill-kumitat konġunt biex jirrevedi l-opportunitajiet tas-sajd bi ftehim reċiproku, sakemm din ir-reviżjoni titfassal bil-għan li tiżgura s-sostenibbiltà tar-riżorsi tas-sajd Marokkini.
            
         
               (3)
            
            
               Waqt il-laqgħa tal-kumitat konġunt li saret fi Brussell mill-25 sas-27 ta' Ottubru 2017, il-parti Marokkina ħabbret l-intenzjoni tagħha li tnaqqas il-kwota allokata fl-2018 għall-bastimenti tas-sajd tat-tkarkir pelaġiċi industrijali (ara l-iskeda informattiva Nru 6 dwar is-sajd)], sabiex tiżgura l-isfruttament sostenibbli tal-istokkijiet ikkonċernati. Fid-dawl tal-impatt mistenni mit-tali miżura fuq il-flotta kkonċernata, il-parti Ewropea pproponiet li fl-istess ħin jinbidlu ċerti arranġamenti għall-implimentazzjoni tal-protokoll dwar is-sajd pelaġiku industrijali, bil-għan li jiġi ottimizzat l-użu tal-opportunitajiet tas-sajd f'din il-kategorija.
            
         
               (4)
            
            
               Eżatt wara l-laqgħa tal-kumitat konġunt, il-Kummissjoni bagħtet dokument lill-Kunsill fejn spjegat fid-dettall l-elementi speċifiċi tal-pożizzjoni prevista tal-Unjoni dwar il-bidliet previsti.
            
         
               (5)
            
            
               Il-pożizzjoni prevista mill-Unjoni ġiet approvata mill-Kunsill skont il-punt 3 tal-Anness tad-Deċiżjoni 2013/785/UE.
            
         
               (6)
            
            
               L-eżitu tal-laqgħa tal-kumitat konġunt li saret fi Brussell mill-25 sas-27 ta' Ottubru 2017, dwar il-bidla fil-kwota tal-limitu massimu ta' kull xahar tal-qabda u l-kompożizzjoni tal-qabda għal kull grupp ta' speċijiet tal-kategorija 6, ġie kkonfermat permezz ta' skambju ta' ittri bejn il-Ministeru tal-Agrikoltura, is-Sajd, l-Iżvilupp Rurali u tal-Ilma u l-Foresti tal-Marokk u l-Kummissjoni Ewropea.
            
         
               (7)
            
            
               Jenħtieġ li dawn il-bidliet jiġu approvati f'isem l-Unjoni Ewropea.
            
         ADOTTAT DIN ID-DEĊIŻJONI:
   Artikolu 1
   L-emendi fl-iskeda informattiva Nru 6 dwar is-sajd tal-Protokoll bejn l-Unjoni Ewropea u r-Renju tal-Marokk li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Assoċjazzjoni fis-settur tas-sajd bejn il-Komunità Ewropea u r-Renju tal-Marokk, adottati mill-kumitat konġunt stabbilit permezz tal-Artikolu 10 tal-imsemmi ftehim u li jirriżultaw mill-iskambju ta' ittri li jidhru fl-Anness ta' din id-Deċiżjoni, huma approvati f'isem l-Unjoni.
   Artikolu 2
   Din id-Deċiżjoni tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-12 ta' Marzu 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 349, 21.12.2013, p. 1.
   
      (2)  ĠU L 141, 29.5.2006, p. 4.
   
      (3)  Ir-Regolament tal-Kunsill (KE) Nru 764/2006 tat-22 ta' Mejju 2006 dwar il-konklużjoni ta' Ftehim ta' Assoċjazzjoni fis-settur tas-sajd bejn il-Komunità Ewropea u r-Renju tal-Marokk (ĠU L 141, 29.5.2006, p. 1).
   
      (4)  ĠU L 328, 7.12.2013, p. 2.
   
      ANNESS
      A.   Silta mill-ittra (Ares) 5493915 tal-10 ta' Novembru 2017 tad-Direttorat Ġenerali għall-Affarijiet Marittimi u s-Sajd tal-Kummissjoni Ewropea
      
      Għażiża Segretarju Ġenerali,
      Wara l-ittra tiegħi tat-3 ta' Novembru dwar is-segwitu tal-konklużjonijiet reċenti tal-Kumitat konġunt (ref. Ares 5362568 tat-3.11.2017), għandi l-pjaċir nikkonfermalek li skont l-Artikolu 5 tal-protokoll, il-Kunsill tal-Unjoni Ewropea approva tnaqqis ta' 15 % tal-kwota allokata fl-2018 għall-bastimenti tal-Kategorija 6, sabiex jiġi żgurat l-isfruttament sostenibbli tal-istokkijiet ikkonċernati.
      (…)
      Barra minn hekk, kif imħabbar fl-ittra msemmija hawn fuq, nixtieq nitolbok tawtorizza, permezz tal-posta, tibdil fil-kundizzjonijiet tekniċi li ġejjin fil-kategorija 6, bil-għan li jiġi ottimizzat l-użu tal-opportunitajiet tas-sajd f'din il-kategorija:
      
                  —
               
               
                  Bidla fil-kompożizzjoni tal-qabdiet billi tiżdied ir-rata tal-qabdiet tal-grupp tal-ispeċijiet tas-sardin u l-laċċ għal 40 % tal-kwota allokata, liema żieda tiġi kkumpensata minn tnaqqis ekwivalenti fir-rata tal-qabdiet tal-grupp tal-ispeċijiet tas-sawrell/il-kavalli/l-inċova u bil-perċentwal tal-qabdiet aċċessorji ma jinbidilx;
               
            
                  —
               
               
                  Iż-żieda fil-limitu massimu ta' kull xahar għall-qabdiet għal 12 000 tunnellata għall-perjodu mill-1 ta' April sal-14 ta' Lulju 2018, filwaqt li jitqies li l-parti Ewropea tinsisti li jinżamm dan il-limitu massimu fix-xahar għall-perjodu mill-1 ta' Jannar sal-14 ta' Lulju 2018.
               
            Dejjem tiegħek.
      B.   Silta mill-ittra Nru 8885 tas-27 ta' Novembru 2017 tal-Ministeru għall-Agrikoltura, is-Sajd, l-Iżvilupp Rurali u l-Ilma u l-Foresti tar-Renju tal-Marokk
      
      Għażiż Kap tal-Unità,
      L-ewwel nett, nixtieq nirringrazzjak għall-isforzi li saru mill-unità tiegħek sabiex jinkiseb il-ftehim tal-Kunsill tal-Unjoni Ewropea dwar it-tnaqqis ta' 15 % tal-kwota allokata fl-2018 għall-bastimenti tal-Kategorija 6.
      (…)
      B'rabta mal-punti l-oħra msemmija fl-ittra tiegħek, nixtieq niġbidlek l-attenzjoni għall-punti li ġejjin, li kienu s-suġġett tal-korrispondenza tiegħi tal-10 ta' Novembru 2017:
      
                  1.
               
               
                  Nikkonfermaw il-possibbiltà ta' reviżjoni tal-kompożizzjoni tal-qabda tal-kategorija 6 skont ir-rati li ġejjin: 40 % tas-sardin u l-laċċ, 58 % tas-sawrell-il-kavalli-l-inċova u 2 % tal-qabda aċċessorja.
               
            
                  2.
               
               
                  Il-parti Marokkina ma tara l-ebda oġġezzjoni biex tistabbilixxi l-limitu massimu għal 12 000 tunnellata kull xahar imma biss mix-xahar ta' Marzu 2018 'il quddiem, Marzu inkluż. Għax-xhur ta' Jannar u Frar 2018, li jaħbtu ma' tmiem il-perjodu tal-bidien tas-sardin, il-limitu massimu se jibqa' 10 000 tunnellata.
               
            Dejjem tiegħek.